**Аттестаттау кезінде біліктілік тестілеуі қалай өтеді**

Аттестаттаудың бiрiншi кезеңiнде Біліктілік тестілеуі өткiзiледi. Ол үшін педагог дипломда көрсетілген мамандығы немесе негізгі лауазымы бойынша Ұлттық тестілеу орталығына (бұдан әрі – ҰТО) немесе ол белгілеген ұйымға өтініш береді. Біліктілік тестілеуінен өтуге өтініш берген кезде тапсыру тілін (мемлекеттік, орыс), күнін, уақытын таңдау керек.

Педагогтің тестілеу тапсыру үшін берген өтініші ҰТО-ның немесе ол белгілеген ұйымның деректер базасына түседі, осыдан кейін жеке кабинетке тестілеуге рұқсаттама жібереді.

тәжірибесі жоқ кандидаттар Біліктілік тестілеуінен сәтті өткеннен кейін жұмысқа қабылданады. Тестілеуден кемінде 50 балл жинаған техникалық және кәсіптік, жоғары және жоғары оқу орнынан кейінгі білім беру ұйымдарының тәжірибесі жоқ кандидаттарына «педагог» біліктілік санаты беріледі.

**Біліктілік тестілеуінен өту мерзімдері**

**Кезекті аттестаттау кезінде**педагогтер жылына бір рет Біліктілік тестілеуінен тегін өтеді. Сондай-ақ күнтізбелік жыл ішінде 1 рет ақылы негізде қайтадан Біліктілік тестілеуінен өтуге болады.

**Мерзімінен бұрын аттестаттау кезінде**педагогтер күнтізбелік жыл ішінде 1 рет Біліктілік тестілеуінен тегін өте алады. Сондай-ақ күнтізбелік жыл ішінде ақылы негізде сынақ Біліктілік тестілеуінен өтуге болады .

**Өтілі жоқ,**педагогикалық мамандықтар бойынша колледж/жоғары оқу орнының дипломы бар педагогтер жылына 1 рет біліктілік тестілеуінен тегін өтеді .

**Біліктілік тестілеуін тапсыру кезінде педагогтерге берілетін тест тапсырмалары**[мына жерде](https://vip-edu.mcfr.kz/" \l "/document/16/209743/" \o "" \t "_blank).

**Тестілеу нәтижелері**[мына жерде](https://vip-edu.mcfr.kz/" \l "/document/16/209745/" \o "" \t "_blank).

**Біліктілік тестілеуін тапсыру уақыты**

Біліктілік тестілеуін тапсыру уақыты:

* «Математика», «Физика», «Химия», «Информатика» пәндері үшін – 240 минут;
* «Мектепке дейінгі білім беру» және «Қосымша білім беру» бағыттары үшін – 120 минут;
* басқа педагогтер үшін – 210 минут.

**НАЗАР АУДАРЫҢЫЗ**

**Назар аударыңыз! Тест тапсырмаларын ҰТО әзірлейді .**

**Біліктік тестілеуін өткізу кезеңінде**

Біліктілік тестілеуін өткізу пункттеріндегі аудитория және әрбір педагогтің орны бейнебақылау жүйесімен қамтамасыз етіледі. Педагог тестілеу өткізу пунктінің ғимаратына кірген кезде оның жеке басын тану технологиясын пайдалана отырып сәйкестендіру немесе жеке басын куәландыратын құжаттың және рұқсаттаманың негізінде сәйкестендіру жүргізіледі. Отырғызғаннан кейін тестілеу басталғанға дейін тестілеу және эссе жазу кезінде мінез-құлық қағидалары бойынша нұсқама жүргізіледі.

Біліктілік тестілеуін басталған соң аудиториядан кезекшінің рұқсатынсыз және ілесіп жүруінсіз шығуға, бір-бірімен сөйлесуге, бір орыннан екінші орынға ауысуға, материалдармен алмасуға, аудиториядан материалдарды алып шығуға, аудиторияға заттарды кіргізуге және пайдалануға жол берілмейді.

**Біліктілік тестілеуінен өту кезіндегі бұзушылықтар**

Егер тестілеу кезінде заттар табылған және аудиторияда мінез-құлық қағидаларын бұзған педагог аудиториядан шығарылған немесе тестілеуде бөгде адам анықталған жағдайда акт жасалады.

[Заттарды табу және аудиторияда тәртіп ережелерін бұзған педагогті аудиториядан шығару актісі](https://vip-edu.mcfr.kz/#/document/118/204803/)

[Тестілеуде бөгде адамды анықтау актісі](https://vip-edu.mcfr.kz/#/document/118/204801/)

Бейнежазбаны қарау кезінде тестілеуді өткізу ережесін бұзу фактілері анықталған жағдайда акт жасалады және Біліктілік тестілеу нәтижелері жойылады.

Ереже бұзушылық анықталған жағдайда педагогке 5 жыл мерзімге аттестаттаудан өтуге рұқсат берілмейді. Педагогтің біліктілік санаты «педагог» біліктілік санатына дейін төмендетіледі.

**Тестілеу нәтижесі**

Тестілеу аяқталғаннан кейін педагог компьютер экранында көрсетілетін тестілеу нәтижелерімен танысады.

Біліктілік тестілеуінің нәтижесі – осы Біліктілік тестілеуінен өткені туралы сертификат педагогтің жеке кабинетіне жолданады. Апелляция өткізілген жағдайда Біліктілік тестілеуінен өткені туралы сертификат апелляцияны ескере отырып, педагогтің жеке кабинетіне жіберіледі.

**Апелляция**

Егер тестілеуден кейін педагог нәтижемен келіспеген жағдайда тестілеу залынан шықпай-ақ апелляциялық комиссияға негіздемелермен апелляция береді.

**НАЗАР АУДАРЫҢЫЗ**

**Назар аударыңыз! Педагог тестілеу залынан шыққаннан кейін берілген апелляцияға өтініштер қабылданбайды.**

**Апелляциялық комиссия**

Апелляциялық комиссияның құрамына мемлекеттік органдардың өкілдері, білім беру ұйымдарының педагогтері кіреді. Комиссия мүшелері тақ саннан тұрады. Апеляциялық комиссия мүшелері Комиссия отырыстарына ауысу құқығынсыз қатысады.

Апелляциялық комиссия өкілеттігінің қолданылу мерзімі күнтізбелік бір жылды құрайды.

Комиссияның шешімдері хаттамамен ресімделеді, оған комиссия төрағасы, хатшысы және мүшелері қол қояды. Апелляциялық комиссия отырыстарының хаттамалары жыл бойы ҰТО-да сақталады.

Онлайн-қабылдау режимінде қаралған апелляция нәтижелері бойынша педагогтің жеке кабинетінде тестілеу нәтижелері көрсетіледі.

**Балл жеткіліксіз болса**

Егер педагог кезекті аттестаттау кезінде өтініш берілген санат бойынша балдар саны жеткіліксіз болса, біліктілік санаты мерзімі аяқталғанға дейін сақталады, одан әрі біліктілік санаты бір деңгейге төмендейді. Бұл біліктілік санаты аттестаттаудың келесі тамыз-желтоқсан (қаңтар-мамыр) кезеңіне дейін сақталады. Келесі аттестаттау кезеңінде педагог Біліктілік тестілеуінен өткеннен кейін бастапқыда өтініш берілген біліктілік санаты бойынша аттестаттаудан өтеді.

Егер педагог кезекті аттестаттау үшін өтінішті уақытылы бермеген жағдайда, біліктілік санаты «педагог» біліктілік санатына дейін төмендетіледі. Осы біліктілік санаты келесі тамыз-желтоқсан (қаңтар-мамыр) аттестаттау кезеңіне дейін сақталады. Келесі аттестаттау кезеңінде педагог № 338 бұйрығымен бекітілген біліктілік талаптарына сәйкес біліктілік санатына аттестаттаудан өтеді.

«Екінші», «бірінші», «жоғары» санаттары бар педагог қаңтар-мамыр (тамыз-желтоқсан) аттестаттау кезеңінде өтініш берілген санатқа балдар саны жеткіліксіз болған жағдайда, біліктілік санаты оның мерзімі өткенге дейін сақталады, бұдан әрі – «педагог» санатына дейін төмендетіледі. Осы біліктілік санаты келесі тамыз-желтоқсан (қаңтар-мамыр) аттестаттау кезеңіне дейін сақталады. Келесі аттестаттау кезеңінде педагог № 338 бұйрықпен бекітілген біліктілік талаптарына сәйкес біліктілік санатына аттестаттаудан өтеді.